คาดหุ้นสัปดาห์หน้าปรับขึ้น
ศูนย์วิจัยกสิกรไทยคาดหุ้นสัปดาห์หน้าแนวโน้มปรับขึ้น ต้องจับตาแก้ปัญหาหนี้ยุโรป
14 ก.ค. 2555

ศูนย์วิจัยกสิกรไทยคาดหุ้นสัปดาห์หน้าแนวโน้มปรับขึ้น ต้องจับตาแก้ปัญหาหนี้ยุโรป
บล.กสิกรไทย  และบริษัทศูนย์วิจัยกสิกรไทย จำกัด มองว่า แนวโน้มดัชนีหุ้นไทย(SET)ในสัปดาห์หน้า (16 -20 ก.ค.) มีโอกาสปรับเพิ่มขึ้นได้ แต่ยังคงต้องจับตาการแก้ปัญหาหนี้ยุโรป และแถลงการณ์รอบครึ่งปีต่อสภาคองเกรสของประธานเฟด โดยต้องติดตามการรายงานตัวเลขเศรษฐกิจที่สำคัญ อันได้แก่ ความเชื่อมั่นภาคธุรกิจของเยอรมนี (ZEW) ส่วนตัวเลขเศรษฐกิจสหรัฐฯ ได้แก่ ยอดค้าปลีก การผลิตภาคอุตสาหกรรม และเครื่องชี้ภาคอสังหาริมทรัพย์
ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,186 และ 1,170 จุด ขณะที่แนวต้านคาดว่าจะอยู่ที่ 1,215 และ 1,227 จุด ตามลำดับ
ในสัปดาห์ที่ผ่านมา ดัชนีหุ้นปรับขึ้น รับคำวินิจฉัยศาลรัฐธรรมนูญ โดยดัชนีปิดที่ระดับ 1,210.29 จุด เพิ่มขึ้น 0.85% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 17.92% จากสัปดาห์ก่อน มาอยู่ที่ 23,586.15 ล้านบาท โดยนักลงทุนสถาบัน นักลงทุนต่างชาติ และบัญชีบริษัทหลักทรัพย์ซื้อสุทธิ ขณะที่นักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 297.46 จุด ลดลง 0.08% จากสัปดาห์ก่อน